b"\n_START_ARTICLE_\nLes Cases (Castell de l'Areny)\n_START_SECTION_\nDescripci\xc3\xb3\n_START_PARAGRAPH_\nMasia d'estructura cl\xc3\xa0ssica de tres crugies organitzada en planta baixa i tres pisos superiors. \xc3\x89s de planta rectangular coberta a dues aig\xc3\xbces amb teula \xc3\xa0rab amb el carener perpendicular a la fa\xc3\xa7ana, orientada a migdia i parament de pedres irregulars unides amb morter. Hi ha alguns cossos annexes d'un sol pis de tipologia similar. Les obertures de la fa\xc3\xa7ana principal s\xc3\xb3n allindanades als laterals, les centrals, arcs de mig punt i la porta, un arc escarser. La construcci\xc3\xb3 actual \xc3\xa9s relativament recent, aprofitant estructures de l'edifici anterior.\n_START_SECTION_\nHist\xc3\xb2ria\n_START_PARAGRAPH_\nEl 1285 el monestir de St. Pere de la Portella rebia en donaci\xc3\xb3, el mas cases de castell de l'Areny, dins la jurisdicci\xc3\xb3 de la baronia de la Portella. L'any 1497 l'amo de la casa era Barthomeu Cases, casat amb la seva muller Fransina, amb qui tenia dos fills, Pere i Cristophol. Al mateix any, el fill hereu Pere Cases va contraure matrimoni amb na Damiana Serreyma, filla del mas Serra\xc3\xafma de Sant Joan d'Aviny\xc3\xb3. El fogatge de 1553 esmenta tamb\xc3\xa9 el mas cases dins del terme i parr\xc3\xb2quia del castell de l'Areny; el seu propietari era el batlle del terme."